गाममे प्रतिस्पर्धाक माहौल बनल छल । सटले-सटले दू टा गुट दुर्गा पूजाक तैयारीमे जुटल छल । मुर्तीसँ लऽ कऽ पंडाल धरि नीक बनेबाक लेल दुनू गुट मेहनत कऽ रहल छलै । दुनू एक्कै टा मुर्तीकारकेँ प्रतिमा बनेबाक लेल नियुक्त केने छल आ एक रंग मुर्ती बनेबाक निर्देश देने छल । जखन मुर्ती बनि कऽ तैयार भऽ गेल तँ दुनू गुट मुर्ती देखबाक लेल पहुँचल । मुर्ती देखलाक बाद दुनू मुर्तीकारकेँ गंजन करऽ लागल किए तँ दुनू मुर्ती एक दोसरसँ भिन्न छल । दुनूमे बढ़ियाँ कोन ? ककरो किछु फुराइत नै छलै तेँ दुनू गुटमे झगड़ा शुरू भऽ गेल । ई देख मुर्तीकार बाजल"औ जी, अहाँ सब किए झगड़ैत छी ? सबसँ पैघ मुर्तीकार तँ भगवान छथि । सब किओ हुनका पूजै छथि तखनो सभक मुँह-कान भिन्न रहैत छै । दू टा मानव कखनो समान नै होइत छै । फेर कहू, हमर मुर्ती कोना समान रहितय । जखन धरि अहाँ सब झगड़ैत रहब, मुर्ती भिन्ने लागत । झगड़ा छोड़ि दियौ, फेर देखियौ, मुर्तीमे भिन्नता खतम भऽ जाएत । सब दुर्गे जी देखाइ देताह । "
दुनू गुट शान्त भऽ गेल छल । 